**АНЕКС 1**

**I Нестала лица и одговорност за претходна кршења људских права**

1. Република Србија је са свим државама региона (Република Хрватска, Босна и Херцеговина и Црна Гора) направила правни оквир за сарадњу у решавању питања лица несталих у оружаним сукобима на простору бивше СФРЈ, у периоду 1991 – 1995. године, док се тражење несталих лица на АП КиМ, у периоду 1998 – 2000. године, одвија кроз механизам рада Радне групе за нестала лица у оквиру дијалога Београд – Приштина, имајући у виду да од тога у великој мери зависи процес помирења и изградње мултиетничких друштавa у региону.
2. Потребно је имати у виду да су лица која се воде као нестала, у контексту оружаних сукоба, нестала на простору држава насталих распадом бивше СФРЈ и простору АП КиМ на којој Република Србија нема извршни мандат, што додатно отежава њихово тражење и у потпуности зависи од домаћих институција за тражење несталих лица суседних држава и привремених институција на АП КиМ.
3. Комисија и београдска делегација Радне групе за нестала лица улажу континуиране напоре да се процес тражења несталих лица на АП КиМ убрза, с обзиром да је смањен обим и успорена динамика активности у овој области. Такође и даље постоји застој у процесу ексхумација посмртних остатака на простору АП КиМ, као и спорост у процесу идентификација. Због значаја проблематике несталих лица, посебно имајући у виду њен хуманитарни карактер, сарадња са Еулекс и привременим институцијама на КиМ се наставља кроз већ постојећи механизам Радне групе за нестала лица у оквиру дијалога Београд – Приштина. Радна група је основана у вези са релевантним одредбама Међународног хуманитарног права, 2004. године. Састанци Радне групе се одржавају под покровитељством Специјалног представника Генералног секретара Уједињених Нација, у контексту Резолуције 1244 (1999) Савета Безбедности УН. Радну групу чине београдска и приштинска делегација (представници УН и привремених институција), а њоме председава Међународни комитет Црвеног крста (МКЦК). У раду Радне групе учествују представници Међународне комисије за нестала лица (ИЦМП), а у својству посматрача и чланови дипломатског кора земаља које имају своје мисије на КиМ, ОЕБС и представници удружења породица несталих лица. Кроз овај механизам сарадње се примењују и протоколи које је Координациони центар за КиМ потписао са УНМИК 11.02.2002. године (Протокол о заједничким верификационим тимовима за скривене затворе, Протокол о размени форензичких експерата и експертизе и Протокол о прекограничној репатријацији идентификованих посмртних остатака).
4. Механизам Радне групе је одговорио свом мандату и одржао се упркос бројним изазовима и као такав и даље представља за Републику Србију једини оквир за проналажење несталих лица из сукоба на простору АП КиМ. Од оснивања Радне групе до данас, београдска делегација је поштујући Радна правила усвојена од стране свих учесника, испуњавала своје обавезе и пружала допринос унапређењу процеса и убрзаној динамици активности сматрајући да заједнички рад и директна сарадња Београда и Приштине немају алтернативу за разрешење проблема несталих лица свих националности.
5. У складу са Радним правилима, формирана је Табела преузетих обавеза, у којој су унети сви захтеви и Београда и Приштине, а односе се на провере локација могућих масовних гробница и појединачних гробних места где су сахрањени посмртни остаци несталих лица. Београдска делегација је одговорила на све захтеве приштинске делегације, док приштинска делегација свесно избегава да одговори на наше захтеве и да се провери истинитост достављених информација.
6. Београдска делегација је приштинској делегацији до сада предала 2.500 различитих докумената, који се односе на информације из архива надлежних државних органа Републике Србије (Министарства одбране, Министарства унутрашњих послова, комуналних предузећа и др). На основу ове документације на АП КиМ су ексхумирани посмртни остаци великог броја албанске националности, идентификовани и предати породицама. Док приштинска делегација није дала ни једну информацију која би указала на могућу гробницу у којој су покопани посмртни остаци убијених Срба и неалбанаца.
7. У циљу напретка у процесу, одговоран приступ решавању овог проблема се очекује и од приштинске делегације, имајући у виду да је београдска делегација од ње захтевала доставу релевантних информација на основу којих би се пронашли и породицама предали посмртни остаци жртава, али и да се отворе архиве тзв. ОВК (за које је београдска делегација доставила изводе из дневника припадника тзв. ОВК, које у периоду 1999-2003. године запленио КФОР), у којима постоје значајни подаци за решавање питања несталих лица.
8. У извештајном периоду, ради решавања случајева несталих лица на АП КиМ и постизања договора о конкретним активностима одржано је 13 седница Радне групе, девет седница Радне подгрупе за форензичка питања, девет седница Тима за анализу. Извршена су заједничка извиђања, пробна ископавања и ексхумације посмртних остатака на више локација на простору централне Србије (атар села Козарево, Карадак код Рашке, Медевце општина Медвеђа, Јаловиште и Кижевак) и простору КиМ (Будисавци општина Клина, Петрушан код Ђаковице, обала реке Ибар код Лепосавића, непосредна близина Храма Христа Спаса у Приштини, село Коваче код Зубиног Потока, бункер у Ђаковици, у близини џамије у Косовској Митровици, Угљаре, Качаник, Кишник, Тусус и муслиманско гробље у Косовској Митровици).
9. Београдска делегација је, у сарадњи са надлежним државним органима Републике Србије, осим активности које је спровела на проверама терена на основу захтева Приштинске делегације, 09. новембра 2015. године започела и активности на локацији рудник Кижевак, општина Рашка, на основу сазнања и истражних радњи спроведених од стране Тужилаштва за ратне злочине и Службе за откривање ратних злочина МУП Републике Србије. Због отежаних временских прилика и недостатка информација о микро локацији гробнице, у протеклих пет година, радови су више пута прекидани и настављани. На основу сателитских снимака достављених од стране Министарства одбране Сједињених америчких држава посредством МКЦК активности на овој локацији резултирале су проналаском гробнице и ексхумацијом посмртних остатака у новембру 2020. године. Процес ексхумације је привремено прекинут у децембру 2020. године због лоших временских услова, настављен је 5. маја 2021. године када су се стекли повољни временски услови, због методологије рада стручног форензичког тима. Након форензичких, археолошких, антрополошких и аутопсијских прегледа посмртних остатака пронађених НН лица на локалитету Кижевак, 26. маја 2021. године завршен је процес ексхумације посмртних остатака. Окончању процеса ексхумације су, поред тима судских вештака из Републике Србије, присуствовали и експерти ИЦМП, Еулекса и МКЦК. Од свих ексхумираних посмртних остатака са ове локације узети су узорци за ДНК анализу што ће омогућити њихову идентификацију, коју ће спровести ИЦМП. До окончања ове локације утврђен је идентитет два лица, а коначан број пронађених посмртних остатака НН лица са ове локације биће познат када се обаве и остале идентификације путем анализе ДНК. Спровођење ексхумације на локацији рудник Кижевак је од посебног значаја за породице несталих лица, које годинама покушавају да пронађу и достојно сахране посмртне остатке својих најближих.
10. Одбор за КиМ Народне Скупштине Републике Србије образовао је Радну групу за прикупљање чињеница и доказа у расветљавању злочина над припадницима српског народа и осталих националних заједница на КиМ, 2016. године. Састав Радне групе чине председавајући, чланови и заменици чланова Одбора за КиМ, као и представници државних органа (Тужилаштво за ратне злочине, МУП – Служба за откривање ратних злочина, Комисија за нестала лица, Група за правосуђе, људска права и имовинско-правна питања у Канцеларији за КиМ). Задатак Радне групе је да интензивно прикупља чињенице и доказе који могу да помогну у расветљавању злочина над Србима и осталим националним заједницама. Наиме, прикупљене чињенице и доказе Одбор за КиМ ће доставити преко Тужилаштва за ратне злочине, Специјалном суду за ратне злочине на КиМ. До сада одржано је пет седница ове радне групе, док је на једној од њих формиран и аналитички тим са задатком да обједини базе података надлежних државних органа који располажу са информацијама и документацијом, како би систематизовао све врсте злочина по зонама одговорности терористичке ОВК.
11. Од изузетног значаја за решавање питања несталих лица на простору КиМ је потписивање споразума у Вашингтону, као и постизање договора у Бриселу око формирања Заједничке комисије (септембар 2020.године), а све у циљу пружања подршке механизму рада Радне групе за нестала лица у оквиру дијалога Београд - Приштина, којом председава МКЦК и посредовању у процесу проналажења нових локација, ексхумација и идентификација посмртних остатака. Све стране су се сложиле да је потребан већи напредак по питању расветљавања судбине несталих лица, али и да је досадашњи рад МКЦК изузетан и незаменљив механизам рада, будући да је расветљено 75% случајева несталих лица.
12. У сарадњи са Републиком Хрватском и поред правно уређене сарадње и великог броја решених случајева несталих лица, у протеклом периоду, уочен је висок степен политизације процеса, те се не решавају случајеви који би могли бити решени (војници бивше ЈНА и лица српске националности несталих 1991 и 1995. године) на уштрб оних о чијим се нестанцима ништа не зна (лица хрватске националности несталих 1991. године). Недопустиво је да Република Хрватска као чланица ЕУ, условљава Републику Србију на овај начин, не поштујући првенствено правни оквир за сарадњу са Републиком Србијом, као и друге међународне правне норме које регилишу ову материју, међународно хуманитарно право, право људских права, Женевске конвенције, Конвенција УН о присилним нестанцима и др. У прилог томе говори и да Република Хрватска још увек није пописала сва лица нестала на својој територији[[1]](#footnote-1) (што додатно компликује Закон о лицима несталим у Домовинском рату који је ступио на снагу 2019. године у Р. Хрватској, због спорне дефиниције несталог лица као и критеријума за њихово уврштавање у службене евиденције), није ексхумирала сва регистрована (позната) гробна места на којима су покопана НН лица, жртве акција хрватске војске и полиције „Бљесак“ и „Олуја“, није извршила провере локација могућих масовних и појединачних гробница за захтев наше стране, али и нетранспарентност и спорост у процесу идентификација лица српске националности. Комисија је одговорила на све достављене захтеве хрватске стране за проверу локација које се налазе на територији Републике Србије и одговорила на све упите за доставу информација из архива надлежних државних органа Републике Србије.
13. У циљу решавања случајева несталих лица на Новом православном гробљу у Шиду, Комисија за нестала лица је у сарадњи са надлежним органима Републике Србије, на основу наредбе Вишег суда у Сремској Митровици, спровела изузимање коштаних узорака за ДНК анализу са посмртних остатака 3 НН лица ексхумираних на Старом православном гробљу у Шиду. Од свих посмртних остатака узети су узорци ради идентификације методом ДНК анализе. Наиме, 11. марта 2021. године, Комисија је обавештена да су приликом ископавања нових гробних места на Старом православном гробљу у Шиду пронађени посмртни остаци 3 НН лица у необележеним гробним местима. Тела су била укопана у појединачним гробним местима и могу се довести у везу са лицима која су смртно страдала приликом повлачења колоне избеглица из Републике Хрватске у току акције хрватске војске и полиције „Олуја“, 1995. године. Посмртни остаци свих пронађених НН лица прописно су обележени и одложени у заједничку гробницу на Новом православном гробљу у Шиду за потребе њихове идентификације.
14. Комисија у сарадњи са хрватском страном, ИЦМП и МКЦК, али и националним друштвима Црвеног крста, континуирано ради на прикупљању података и утврђивању места боравка и контакт података чланова породица које имају пребивалиште у Републици Србији чији су најмилији нестали у Републици Хрватској, а који нису евидентирани у јединственој листи тзв. Књизи несталих лица на простору Републике Хрватске, како би ове породице извршиле пријаву нестанка свог члана у националним друштвима Црвеног крста, дале антемортем податке и референтне узорке за ДНК анализу ради решавања неидентификованих посмртних остатака смештених у мртвачницама широм региона.
15. Сарадња са Босном и Херцеговином је настављена на билатералном нивоу кроз спровођење конкретних активности, 30. јула 2019. године, потписана су Радна правила и процедуре за реализацију Протокола о сарадњи у тражењу несталих лица између Владе Републике Србије и Савета министара Босне и Херцеговине. У извештајном периоду надлежна тела за тражење несталих лица Р. Србије и БиХ, извршили су примопредају посмртних остатака 11 лица, страдалих у току оружаних сукоба на простору бивше СФРЈ у периоду од 1992 до 1995. године, у циљу њихове коначне идентификације и предаји породицама ради сахране. Комисија континуирано прикупља информације о могућим местима појединачних и масовних гробница у БиХ, ради решавања случајева несталих припадника бивше ЈНА, као и цивила држављана Републике Србије, на подручју Мостара, Купреса, Босанске Посавине, Сарајева и Тузле. Такође, Комисија континуирано ради на прикупљању података и утврђивању места боравка чланова породица несталих лица у Босни и Херцеговини, који нису евидентирани према критеријумима МКЦК, како би се ове породице подстакле да изврше пријаву нестанка свог члана у националним друштвима Црвеног крста/месеца, дале антемортем податке и прикупиле референтне узорке за ДНК анализу.
16. У складу са потписаним Протоколом о сарадњи Комисије за нестала лица Владе Републике Србије и Комисије за нестала лица Владе Црне Горе, договорено је да се ради унапређења сарадње две стране, наставе активности на размени расположиве документације и информација од значаја за решавање питања несталих лица и ближе усагласе конкретне процедуре у поступку ексхумација, идентификација и примопредаја посмртних остатака.
17. С обзиром да Комисија нема истражни мандат већ се у оквиру свог мандата бави тражењем несталих лица кроз процес евидентирања несталих лица, ексхумација, идентификација и примопредаја посмртних остатака, све релевантне информације и документацију која је прикупљена у току рада Комисије доступна је надлежним државним органима ради истраживања и процесуирања ратних злочина и тражења несталих лица. У циљу решавања преосталих случајева, формирана је и посебна експертска група са циљем јачања сарадње између органа надлежних за истрагу ратних злочина. Експертску групу чине представници Комисије за нестала лица, Тужилаштва за ратне злочине, Министарства правде, Службе за истраживање ратних злочина, Војне и цивилне службе безбедности. Експертска група има мандат да прикупља, обрађује, размењује и анализира податке у вези са локацијама, догађајима и специфичностима случајева несталих лица. Сву расположиву документацију од значаја за утврђивање чињеница о присилним нестанцима прикупљену кроз рад ове експертске групе Комисија је у протеклом периоду доставила заинтересованим странама. Комисија активно сарађује и размењује расположиве информације и документацију са надлежним телима за тражење несталих лица других држава на основу потписаних споразума и протокола о сарадњи и у оквиру дијалога Београд – Приштина на основу успостављених механизама сарадње.
18. Још једна значајна иницијатива за унапређење процеса несталих лица је и усвајање Заједничке декларације о несталим лицима, 10. јула 2018. године, у Лондону, на нивоу премијера, у оквиру Берлинског процеса. У склопу декларације на нивоу домаћих институција за тражење несталих лица 6. новембра 2018. године, у Хагу, потписан је Оквирни план за решавање питања несталих лица из сукоба на подручју бивше Југославије. Оквирни план се састоји од активности на решавању око 4.000 НН случајева неидентификованих посмртних остатака на целом подручју бивше Југославије, размени података о случајевима несталих лица међу домаћим институцијама и са породицама несталих путем „Базе података активних случајева особа несталих услед оружаних сукоба у бившој Југославији током 1990-их“, размени информација о могућим локацијама скривених гробница и обављање заједничких ексхумација, укључивању породица несталих у процес и организовању заједничких комеморација поводом обележавања Међународног дана несталих лица.
19. Ради спровођења Оквирног плана образована је Група за нестала лица (ГНЛ), коју чине домаће институције које су одговорне за тражење и идентификацију несталих лица из Републике Србије, Босне и Херцеговине, Републике Хрватске, Црне Горе и тзв. Косова. Како би се ефикасније и благовремено спроводио Оквирни план, Група за нестала лица је основала две Оперативне групе, за базу података и за неидентификоване посмртне остатке. Обе групе оствариле су значајне резултате што је и оцењено од стране Министарства спољних послова Уједињеног краљевства и ИЦМП.
20. Формирана је регионална база података „База података активних случајева особа несталих услед оружаних сукоба у бившој Југославији током 1990-их“ у којој се укупно налазило 12.211 јединствених имена од којих 11.740 су и даље активни случајеви несталих лица. Домаће институције свакодневно користе ову базу података за размену података и информација, што представља кључно постигнуће мултилатералног процеса сарадње. Према статистичким подацима ИЦМП из маја 2021. године, у овој бази се налази 12.288 јединствених имена од којих 11.682 су и даље активни случајеви несталих лица. У наредном периоду ће се наставити са радом на усклађивању података у радној верзији ове базе с циљем њене објаве која ће бити интерактивна и јавно доступна[[2]](#footnote-2).
21. У циљу идентификације око 4.000 НН случајева неидентификованих посмртних остатака на целом подручју бивше Југославије стручњаци домаћих институција, поделивши своја знања о најбољим праксама и начинима решавања НН случајева, размењујући и анализирајући документацију из својих архива као и анализирајући случајеве без изолованог ДНК профила решено је три случаја несталих лица који су на идентификацију чекали скоро три деценије. Ове активности ће се наставити у будућем периоду и очекује се да ће се решити још одређени број случајева.
22. Дана 12. јуна 2018. године, у Београду, у складу са Националном стратегијом за процесуирање ратних злочина у Републици Србији и Тужилачком стратегијом за истрагу и гоњење ратних злочина у Републици Србији Комисија за нестала лица и Тужилштво за ратне злочине потписали су Меморандум о сарадњи. Имајући у виду да је заједнички циљ, расветљавање судбине лица која се воде као нестала у вези са оружаним сукобима на простору бивше СФРЈ, да је расветљавање судбине лица која се још увек воде као нестала у директној вези са спровођењем темељне истраге и привођењем правди одговорних за присилне нестанке током оружаних сукоба на територији бивше СФРЈ и подручју АП КиМ, као и да се значајан број лица још увек воде као нестала, упркос конкретним резултатима оствареним досадашњом сарадњом, Меморандум је потписан ради остваривања процедуре за ефикаснију размену документације, података и информација у вези са околностима несталих лица и могућим локалитетима појединачних и масовних гробница. Овим актом се уређује и међусобна сарадња ових институција у обавештавању о активностима и догађајима који се односе на успостављање и квалитет сарадње са органима, организацијама и институцијама на регионалном и међународном нивоу, закључцима и препорукама усвојеним на конференцијама и потреби заједничког учешћа на конференцијама и стручним скуповима од значаја за решавање случајева несталих лица и процесуирање ратних злочина.
23. У извештајном периоду, додатно су ојачани технички и финансијски ресурси Комисије кроз сарадњу и донацију Владе Уједињеног краљевства посредством Програма УН за развој (УНДП) у виду опреме за теренско истраживање и проналажење посмртних остатака несталих лица. Донирана техничка опрема (гео-радар са дроном) се користи за детектовање промена у тлу, и омогућиће Комисији брже претраживање терена, укључујући и тешко приступачне локације, где постоји сумња да се могу налазити посмртни остаци лица које се воде као нестала. Такође, Влада Уједињеног краљевства је посредством УНДП, Министарство спољних послова Швајцарске Конфедерације и Министарство спољних послова Финске определили су новчана средства за рад Комисије у циљу истраживања локације рудник Кижевак код Рашке и проналазак посмртних остатака лица која се воде као нестала у вези са сукобима на КиМ.
24. Како би се постигла потпуна транспарентност и досуптност података, а све у циљу ближег информисања свих заинтересованих лица и страна у поступку решавања проблематике несталих лица, Комисија је креирала интернет страницу, на следећој адреси: [www.kznl.gov.rs](http://www.kznl.gov.rs). Поред тога, Комисија има дневне контакте са породицама несталих лица у циљу информисања о актуелном стању случајева и прикупљања нових сазнања и чињеница, које могу помоћи у решавању судбине њихових несталих чланова. Комисија обавештава породице о чињеницама смрти њихових чланова, пружа помоћ у организацији преузимања посмртних остатака, обезбеђивању документације, сношења трошкова превоза и сахране. Такође, Комисија сарађује и са удружењима породица несталих лица, преко којих реализује део својих активности и пружа им материјалну помоћ и друге видове подршке.

**II Становање Рома/киња- ИПА програми**

1. Кроз ИПА 2012 пројекат „*Овде смо заједно – Европска подршка за инклузију Рома*” први пут је успостављена евиденција о броју и месту неформалних насеља у Републици Србији (583), што је омогућило да се у области становања средства плански усмеравају на решавање ових проблема. Креиран је Географски информациони систем (ГИС) за мониторинг стања у неформалним ромским насељима у Србији. Ова база података омогућава праћење кључних показатеља стања у неформалним насељима. Подаци добијени сакупљањем података из ове базе полазна су тачка при стварању ситуационе анализе код спровођења програма који се реализују кроз ИПА 2013, 2014 и 2016.
2. Реализација ИПА 2013 пројекта „*Техничка помоћ за унапређење животних и стамбених услова ромске популације у неформалним насељима у Републици Србији*”, вредног 1.370.200 евра, започела је јуна 2017. године, а завршена је 19. септембра 2019. године. Неки од најзначајнијих резултата остварених кроз овај пројекта су: Изграђена инфраструктура у неформалним ромским насељима која ће унапредити услове живота за преко 5.000 Рома/киња; Изграђено и реновирано укупно 185 стамбених јединица за око 1200 лица.Израђена је техничка документација потребна за пројекте унапређења стамбених услова за 384 станова и кућа, као и за пројекте унапређења инфраструктуре за преко 4.000 корисника, припадника ромске популације; Формирано 20 мобилних тимова за социјално укључивање Рома/киња у 20 локалних самоуправа у Србији.
3. Кроз грант шему у оквиру овог ИПА 2013 пројекта, вредну 6,5 милиона евра, спроведено је укупно девет пројеката у 11 локалних самоуправа. Пројекти су се односили на унапређење инфраструктуре у ромским насељима и изградњу стамбених јединица за Роме и Ромкиње који су живели у неадекватним условима.Кроз пројекат је унапређена инфраструктура путева, канализације и водоснабдевања и изграђене су индивидуалне куће и станови (114 кућа и 12 станова изграђено, 62 куће реконструисано). Укупан број Рома и Ромкиња са решеним стамбеним питањем је преко 750 особа. Укупан број Рома и Ромкиња корисника унапређених инфраструктурних решења је преко 5000 особа.Такође изграђено је 5.1 километара саобраћајница, око 6.1 километара канализације и око 2.2 километара водоводне мреже, извршена је регулација река Стражевице и Топлице у Прокупљу, изграђен 1 километар гасовода, око 1 километар уличне расвете, реструктуисано 800 метара канала и изграђена 4 игралишта за децу. Реализација активности је на директан или индиректан начин побољшала услове живота око 2100 припадника ромске популације.
4. ИПА 2016 пројекат „*Подршка ЕУ инклузији Рома – Оснаживање локалних заједница за инклузију Рома*”, вредан 4,2 милиона евра, започео је децембра 2017. године и трајаће 36 месеци. Општи циљ пројекта је унапређење положаја Рома у локалним заједницама кроз спровођење стратешких мера дефинисаних у Стратегији за инклузију Рома за период 2016 – 2025. година. До сада су кроз пројекат спроведене следеће активности:Потписан Меморандум о разумевању са 10 јединица локалне самоуправе (Аранђеловац, Бечеј, Вршац, Дољевац, Лебане, Лозница, Младеновац, Пирот, Смедеревска Паланка и Сурдулица) и иређени су локални акциони планови; Формирано 10 мобилних тимова и 10 локалних мултисекторских тела за координацију политикама;Израђен је презентован Водич за припрему, буџетирање и праћење локалног акционог плана за инклузију Рома;Потписано 36 уговора за пројекте који ће се финансирати из грант шеме;Потписани уговори са 11 одабраних јединица локалне самоуправе поводом израде урбанистичких планова за неформална ромска насеља.
5. ИПА 2014 пројекат „*Техничка помоћ за унапређење социјално економских услова живота ромске популације*” вредан 2,7 милиона евра, започео је 4. марта 2019. године и трајаће 24 месеца. Пројекат се састоји из три компоненте: 1. развој неопходне техничке документације за одрживо унапређење услова становања у 100 неформалних ромских насеља у Србији; 2. јачање капацитета локалних самоуправа и релеватних представника националних институција за успешно коришћење претприступних фондова ЕУ и постизање одрживости пројектних резултата; 3. пружање подршке у подизању капацитета мобилних тимова и унапређење локалних механизама за инклузију Рома и Ромкиња. Кроз пројекат ће се спровести следеће активности: Ажурирање података у 100 неформалних ромских насеља кроз сарадњу са представницима локалних самоуправа и мобилних тимова, анализа и вредновање потреба;Ажурирање националне ГИС базе података о неформалим ромским насељима;Одабир 100 неформалних ромских насеља и израда урбанистичке и техничке документације неопходне за унапређење услова становања и друштвене инклузије Рома и Ромкиња у локалним самоуправама, која може бити коришћена за конкурисање за средства из будућих фондова;Пружање подршке локалним самоуправама за припрему концепата и пројеката за аплицирање за будуће ИПА грантове и изградњу капацитета локалних и националних кадрова у постизању одрживости пројектних резултата, кроз тренинге, размену искустава и представљање добрих међународних и локалних пракси; Сарадња са локалним самоуправама у којима су већ успостављени мобилни тимови, пружање подршке за формирање нових мобилних тимова, уз даље унапређење локалних механизама за инклузију Ромкиња и Рома.
6. ИПА 2018 пројекат „*Подршка Европске уније социјалном становању и активној инклузији*“, вредан 20 милиона евра, започео је децембра 2019. године и трајаће 36 месеци. Општи циљ пројекта је допринос јачању социјалне инклузије. Крајњи корисници су 500 породица из осетљивих рупа у 20 ЈЛС. Осетљиве групе обухваћене пројетом су: Роми, жене жртве породичног насиља, особе са инвалидитетом, деца и млади без родитељског старања. Пројекат ће се финансирати кроз грантове у 20 ЈЛС.
1. Комисија је предузела мере за убрзање процеса евидентирања свих несталих лица и спроводи додатне напоре како би пронашла и подстакла породице да пријаве своје нестале чланове као и организовала узимање референтних узорака потребних за ДНК анализу од чланова породица несталих лица, који живе на територији Републике Србије. У спровођењу ове акције Комисија у складу са постигнутим договорима и потписаним споразумима сарађује са Међународном комисијом за нестала лица, МКЦК регионалном делегацијом у Београду и удружењима породица несталих лица. [↑](#footnote-ref-1)
2. Радна верзија базе података се састоји од података о активним случајевима несталих лица које су доставиле домаће институције потписнице Оквирног плана [↑](#footnote-ref-2)